Bandaríski leikarinn Alec Baldwin varð kvikmyndatökumanni að bana á tökustað í Nýju Mexíkó í gær með skoti úr leikmunabyssu. Leikstjóri myndarinnar særðist einnig.
Rannsóknarlögreglumenn yfirheyrðu Baldwin í gær. Hann gaf þeim sjálfviljugur skýrslu hefur AFP fréttastofan eftir Juan Rios, talsmanni lögreglunnar í Santa Fe. Rannsókn er hafin á því hvers konar skotfæri voru notuð í byssuna sem varð kvikmyndatökustjóranum Halyna Hutchins að bana á tökustað kvikmyndarinnar Rust í Nýju Mexíkó. Leikstjórinn Joel Souza var fluttur með sjúkrabíl á bráðamóttöku sjúkrahúss í nágrenninu, og er ástand hans alvarlegt hefur kvikmyndatímaritið Deadline eftir lögreglu. Að sögn lögreglunnar hefur enginn verið handtekinn vegna málsins og engar ákærur verið gefnar út.
Baldwin leikur aðalhlutverkið í myndinni og er jafnframt einn framleiðenda hennar. Staðarmiðillinn Santa Fe New Mexican segir hann hafa verið miður sín eftir að hafa gefið lögreglu skýrslu um atvikið.
Hutchins er í Deadline sögð hafa verið rísandi stjarna meðal tökustjóra. Hún útskrifaðist úr AFI kvikmyndaskólanum í Los Angeles árið 2015, og var sögð meðal þeirra efnilegustu í sínu starfi af samtökum kvikmyndatökustjóra árið 2019. Hún var 42 ára gömul.